ทำไมทรัมป์ อยากได้ กรีนแลนด์?
“ถ้านายกรัฐมนตรีเดนมาร์ก ไม่คุยเรื่องการขายกรีนแลนด์ ผมจะเลื่อนการประชุมออกไป”  นี้เป็นข้อความทวิตของ โดนัลด์ ทรัมป์ เมื่อวันก่อน  เรื่องทั้งหมดเกิดจากที่ ทรัมป์ สนใจจะซื้อกรีนแลนด์ แต่กลับถูกปฏิเสธ ทั้งจากรัฐบาลเดนมาร์ก และกรีนแลนด์  ทรัมป์จึงไม่พอใจ และได้ยกเลิกแผนเยือนเดนมาร์กกะทันหัน  แต่รู้หรือไม่ ทรัมป์ไม่ใช่คนแรกที่สนใจซื้อเกาะแห่งนี้  ก่อนหน้านี้ ปี 1946 ประธานาธิบดีแฮร์รี่ ทรูแมน ก็เคยเสนอขอซื้อดินแดนแห่งนี้มาแล้ว  เกาะกรีนแลนด์ มีอะไรดี ทำไมประธานาธิบดีสหรัฐฯ ถึงอยากได้ ลงทุนแมนจะเล่าให้ฟัง
22 ส.ค. 2562

ทำไมทรัมป์ อยากได้ กรีนแลนด์? / โดย ลงทุนแมน
“ถ้านายกรัฐมนตรีเดนมาร์ก ไม่คุยเรื่องการขายกรีนแลนด์
ผมจะเลื่อนการประชุมออกไป”
นี้เป็นข้อความทวิตของ โดนัลด์ ทรัมป์ เมื่อวันก่อน
เรื่องทั้งหมดเกิดจากที่ ทรัมป์ สนใจจะซื้อกรีนแลนด์
แต่กลับถูกปฏิเสธ ทั้งจากรัฐบาลเดนมาร์ก และกรีนแลนด์
ทรัมป์จึงไม่พอใจ และได้ยกเลิกแผนเยือนเดนมาร์กกะทันหัน
แต่รู้หรือไม่ ทรัมป์ไม่ใช่คนแรกที่สนใจซื้อเกาะแห่งนี้
ก่อนหน้านี้ ปี 1946 ประธานาธิบดีแฮร์รี่ ทรูแมน ก็เคยเสนอขอซื้อดินแดนแห่งนี้มาแล้ว
เกาะกรีนแลนด์ มีอะไรดี ทำไมประธานาธิบดีสหรัฐฯ ถึงอยากได้
ลงทุนแมนจะเล่าให้ฟัง
กรีนแลนด์เป็นเกาะ ที่ตั้งอยู่ทางเหนือสุดของโลก อยู่ระหว่างมหาสมุทรแอตแลนติกและอาร์กติก
ซึ่งเป็นเกาะขนาดใหญ่ โดยมีพื้นที่ประมาณ 2,175,900 ตารางกิโลเมตร
ใหญ่กว่าประเทศไทยถึง 4 เท่า
พื้นที่ส่วนใหญ่ปกคลุมด้วยน้ำแข็ง ทำให้มีภูมิอากาศหนาวจัดตลอดเวลา
จึงไม่ค่อยมีพื้นที่สีเขียว
และมีประชากรเพียงประมาณ 58,000 คนเท่านั้น
ในอดีตกรีนแลนด์เป็นเมืองขึ้นของเดนมาร์ก
ต่อมาได้รับสิทธิปกครองตนเองเมื่อปี 1979
แต่ไม่มีอำนาจทางการทหารของตนเอง
ซึ่งคล้ายๆ กรณี ฮ่องกง ของประเทศจีน
เกาะนี้มีธรรมชาติสวยงาม ทำให้ดึงดูดนักท่องเที่ยว นักผจญภัยให้มาล่องเรือชมความงามของธารน้ำแข็งขนาดใหญ่, เล่นสกี และรถลากเลื่อน รวมไปถึงการไปชมแสงเหนือ
กรีนแลนด์มี GDP มูลค่า 83,300 ล้านบาท
โดยเศรษฐกิจขึ้นอยู่กับ การตกปลาและการท่องเที่ยว
ซึ่งการประมง คิดเป็นกว่า 90% ของการส่งออกของกรีนแลนด์
อย่างไรก็ตาม งบประมาณของกรีนแลนด์
ประมาณครึ่งหนึ่งได้มาจากเงินช่วยเหลือของรัฐบาลเดนมาร์ก
แต่อีกสิ่งที่เป็นขุมทรัพย์ของกรีนแลนด์ คือทรัพยากรธรรมชาติ
กรีนแลนด์อุดมไปด้วยแร่มีค่า เช่น ถ่านหิน สังกะสี ทองแดง ทับทิม แร่เหล็ก และแร่ธาตุหายาก อีกทั้งแหล่งทรัพยากรธรรมชาติใต้ท้องทะเล ซึ่งคาดว่ามีน้ำมัน และก๊าซธรรมชาติเป็นจำนวนมาก
ที่ยังไม่มีการประเมินที่แน่ชัด
พอเรื่องเป็นแบบนี้จึงไม่แปลกใจที่สหรัฐฯ จะสนใจเกาะนี้เป็นพิเศษ
และสิ่งสำคัญที่สุดก็คือ เรื่องภูมิรัฐศาสตร์
ทั้งสหรัฐฯ จีน และรัสเซีย ต่างมองว่า กรีนแลนด์เป็นที่ตั้งทางยุทธศาสตร์ที่สำคัญ
เนื่องจากการละลายของน้ำแข็งขั้วโลก
กรีนแลนด์สามารถเชื่อมโยงกับเส้นทางขนส่งใหม่ โดยจะช่วยลดระยะเวลาการค้าขายทางทะเลลงอย่างมาก ซึ่งแต่เดิมต้องเดินทางผ่านคลองปานามา หรือคลองสุเอซ
ส่วนจีนเอง ก็กำลังหมายตา กรีนแลนด์ มาช่วยเติมเต็มโครงการ “เส้นทางสายไหม” ของตน
ทั้งเรื่องทรัพยากรและภูมิศาสตร์ ที่โดดเด่นของกรีนแลนด์
จึงทำให้ประเทศมหาอำนาจ ต่างต้องการได้เกาะแห่งนี้มาครอบครอง
ส่วนตอนจบเรื่องนี้จะเป็นอย่างไร
ทรัมป์จะไม่ยอมถอย แล้วได้กรีนแลนด์มาสมใจ หรือจีนจะได้เกาะนี้ไปครองแทน
ก็เป็นเรื่องที่น่าติดตาม
แต่คำตอบที่ถูกต้องที่สุด คงเป็นการถามความเห็นของประชาชนชาวกรีนแลนด์เอง..
ปิดท้ายด้วยข้อมูลที่น่าสนใจ
รู้หรือไม่ สหรัฐฯ ได้ซื้อ “อะแลสกา” จากรัสเซีย ในปี 1867 ซึ่งตอนแรกชาวอเมริกัน ต่างไม่เห็นด้วย
เพราะคิดว่าไม่ได้อะไรจากดินแดนแห่งนี้
แต่หลังจากนั้นก็พบว่า อะแลสกาเต็มไปด้วย สัตว์น้ำ และแร่ธาตุมากมาย
รวมถึงทองคำจำนวนมากที่ซ่อนอยู่..
----------------------
Blockdit แอปที่เป็นเหมือน คลังความรู้ขนาดใหญ่ อ่านฟรี
โหลดเลย 
----------------------
References
-
-
-
-